## El Festival Internacional de Música Antiga i Barroca de Peníscola inicia el seu primer cap de setmana amb Capella de Ministrers i els britànics Voces8

*** Intèrprets i grups nacionals i internacionals componen la programació del 30 aniversari del festival**

El Festival Internacional de Música Antiga i Barroca de Peníscola mamprén el seu primer cap de setmana de programació amb una de les propostes internacionals d’esta trentena edició, els britànics Voces8, i la formació valenciana de referència en música antiga, Capella de Ministrers.

El dissabte 26 de juliol, a les 22:30 hores, serà el moment de l’agrupació britànica Voces8 Scholar Ensemble, amb un programa dedicat a Palestrina en el 500 aniversari del seu naixement. El programa convida a experimentar la bellesa atemporal de la música de Giovanni Pierluigi da Palestrina, juntament amb peces contemporànies que oferixen una reflexió moderna sobre l’harmonia coral sacra.

El diumenge 27 de juliol, el castell del Papa Luna rebrà la formació valenciana Capella de Ministrers, que, en esta ocasió, proposa l’escolta d’un dels manuscrits musicals més famosos del segle XIII, el *Codex Buranus*. Esta col·lecció de 250 cançons, popularitzades pels Carmina Burana de Orff, aconseguix parlar-nos d’una Edat Mitjana alhora exuberant i violenta, cínica i apassionada.

El festival compta també amb dos exposicions com a activitats paral·leles. La mostra ‘Els àngels músics’ exposa reproduccions dels instruments musicals mostrats en les pintures renaixentistes de la capella major de la catedral de València, trobades en 2004. A més, l’exposició ‘La imatge del festival. 30 anys de cartells’, que podrà visitar-se en el Palau de Congressos, passa revista a tota la cartelleria usada en la història del festival.

El Festival Internacional de Música Antiga i Barroca, organitzat per l’Institut Valencià de Cultura (IVC), la Diputació de Castelló i l’Ajuntament de Peníscola, proposa una completa i ampliada programació del 24 de juliol al 3 d’agost, amb nou grans concerts, el tradicional piromusical, un espectacle familiar i dos exposicions d’accés lliure.

**Abonaments i entrades**

Les entrades anticipades per als concerts del festival ja estan a la venda, a un preu de 15 euros, en la [pàgina web del festival](https://mab.ivc.gva.es/). A més, hi ha abonaments de nou concerts a 90 euros i de cinc concerts a 50 euros. També es poden adquirir en les taquilles situades en la Casa de l’Aigua, de la plaça de Santa Maria, i els dies de concert en el castell mateix.

Les entrades per als concerts familiars ‘La abuela Vihuela’, programats el 29 i 30 de juliol, a les 20:30 hores, en la Casa de l’Aigua, són amb entrada lliure i les invitacions es repartiran el mateix dia des d’una hora abans en la Casa de l’Aigua.

Fecha: 25/07/2025